Henriette Kjær (KF), 2000-05-22:
I Det Konservative Folkeparti ønsker vi, at Danmark skal placere sig centralt og gøre sig gældende i den internationale miljødebat.
Vi mener, det er uhyre vigtigt, at Danmark er det land, der sætter dagsordenen i de internationale fora, vi tager aktivt del i.
Det kræver selvfølgelig, at de løsninger og målsætninger, vi arbejder for, er holdbare og visionære, og at vi selv enten har opfyldt dem eller har løsninger til, hvordan vi når dertil.
Netop miljøsagen er et af de meget gode argumenter for at deltage i internationalt samarbejde.
Forurening kender som bekendt ingen grænser.
I Det Konservative Folkeparti mener vi, det er vigtigt at forpligte sig i et internationalt samarbejde, det være sig i EU eller i FN-regi, så vi på den måde arbejder for ikke bare et renere danmark, men også et renere europa og en renere verden.
Vi er derfor vældig begejstrede for den indsats, Danmark gennem årene har gjort i det internationale miljøsamarbejde.
Det ønsker vi skal fortsætte, men det skal dog siges fra denne talerstol, at Danmark ikke altid er det land, der holder fanen højest i EU.
Tænk bare på Vandmiljøplan II, der er en direkte udløber af EU's nitratdirektiv.
Her tror jeg ikke det var Danmark, der udviste globalt lederskab, så direktivet i sin tid blev til, men vi har i hvert fald som det eneste land pligtskyldigt gennemført det.
Et ordentligt miljø er hele fundamentet for, at et samfund kan fungere, og for at sikre sig det gode miljø kræves også, at vi vil investere både kræfter og penge i det.
Vi må sige, at vi synes, Danmark er godt med på den konto.
Vi er jo meget privilegerede, når vi efter den Århuskonvention, som blev vedtaget i sommeren 1999, blot trak lidt på skuldrene og konkluderede, at Danmark jo har gennemført stort set alt.
At miljøministeren så fylder endnu mere på end konventionens ord, er en anden sag, og den debat har vi så haft, men selve Århuskonventionen byggede på et godt princip om at drage borgerne mere ind i miljøsagen, og det kan vi helt støtte i Det Konservative Folkeparti.
På den måde virker Danmark som et udstillingsvindue for andre lande, hvor vi går forrest og viser andre, hvordan det kan gøres.
I Det Konservative Folkeparti mener vi, der skal satses på gode og holdbare miljøløsninger, og jeg er da stolt over, at vi laver forsøg med f.eks. nye typer jordrensninger ved at bruge gensplejsede mikroorganismer og på den måde forhåbentlig kan undgå at grave hele grunde op og køre jorden til Kommunekemi, og hvad det ellers, er man gør. I det hele taget ønsker vi, at Dansk Industri sammen med den forskning, der udføres, skal være ledende inden for miljøteknik, ikke bare så man har nogle gode redskaber til at rydde op med, men så sandelig også til at udnytte ressourcerne bedre, for har man de nye metoder, kan vi godt stille krav om at afskaffe nogle ældre og mindre miljørigtige produktionsmetoder eller energiskabende foranstaltninger.
Dér, hvor vi synes, kæden hopper af en gang imellem, er,
når Danmark helt unødvendigt går enegang, og vi har for nylig set det på pvc-området, hvor Danmark helt uden skelen til, hvordan andre lande agerer, indfører en afgift og helt ønsker at udfase et materiale, uden der er noget sagligt belæg for det.
Erstatningsmaterialerne var faktisk mere belastende end pvc'en, men her valgte den danske regering at gå enegang og afgiftsbelægge pvc'en så hårdt, at det kan blive problematisk for danske producenter at fortsætte produktionen, med det til følge, at vi mister arbejdspladser, øger vores import og forringer betalingsbalancen samt får ringere materialer.
Og miljøet?
Ja, det får det slet ikke bedre.
Den eneste, der nyder godt af den her afgift, er regeringen, der får flere penge i statskassen.
Den miljøpolitik, vi skal stå i spidsen for, skal være holdbar og regulær, og når vi taler om de store verdensomspændende miljøproblemer, så skal de løses internationalt.
Derfor går vi også ind for at tillade handel med kvoter.
Hvis vi får lukket et gammelt kulkraftværk i det tidligere Østeuropa og hjælper et land dér i gang med en renere teknologi, bør det selvfølgelig tælle med i Danmarks regnskab.
På den måde får vi mest miljø for pengene, og det er jo det, det hele går ud på.
Vi er sådan set enige med SF i, at Danmark skal vise lederskab i den internationale miljøsag.
Vi skal gå forrest og presse de andre, men med ting, der holder.
Kort sagt skal miljødebatten være båret af facts og videnskabelige argumenter og hverken af følelser eller ren kassetænkning.
Sådan tror vi i Det Konservative Folkeparti at man kommer længst.